b'\n_START_ARTICLE_\nPriit Pallum\n_START_PARAGRAPH_\nPriit Pallum (s\xc3\xbcndinud 2. veebruaril 1964 Tallinnas) on Eesti diplomaat. Ta on olnud Eesti suursaadik Ungaris, Horvaatias ja Sloveenias._NEWLINE_Priit Pallum l\xc3\xb5petas 1989. aastal Tartu \xc3\x9clikooli majandusteaduskonna._NEWLINE_Alates 1991. aastast t\xc3\xb6\xc3\xb6tab ta Eesti v\xc3\xa4lisministeeriumis. Aastatel 1998\xe2\x80\x931999 oli ta Eesti suursaadik \xc3\x9cRO ja teiste rahvusvaheliste organisatsioonide juures Genfis ning Eesti alaline esindaja Maailma Kaubandusorganisatsiooni juures. Aastatel 2000\xe2\x80\x932002 oli ta ministeeriumi v\xc3\xa4lismajanduspoliitika ja konsulaark\xc3\xbcsimuste asekantsler ning seej\xc3\xa4rel kuni 2006. aastani suursaadik Madalmaade Kuningriigis. Seej\xc3\xa4rel oli ta v\xc3\xa4lisministeeriumi v\xc3\xa4lismajanduse ja arengukoost\xc3\xb6\xc3\xb6 osakonna direktor._NEWLINE_Alates augustist 2010 oli Priit Pallum Eesti suursaadik Ungaris ning \xc3\xbchtlasi alates detsembrist 2010 suursaadik Horvaatias ja alates jaanuarist 2011 suursaadik Sloveenias. Ta resideerib Budapestis._NEWLINE_30. mail 2014 kutsus president Toomas Hendrik Ilves Pallumi suursaadiku ametikohalt Ungaris tagasi, kuid see otsus mingil p\xc3\xb5hjusel ei j\xc3\xb5ustunud. Uue otsuse v\xc3\xa4ljastas president 4. m\xc3\xa4rtsil 2015, kui ta nimetas Pallumi asemel suursaadikuks Ungaris Eve-K\xc3\xbclli Kala ja t\xc3\xbchistas oma eelmise aasta otsuse.'